ኢትዮጵያና ሶማሊያ አጋርነታቸዉን ለማጠናከር ተስማሙ
የኢትዮጵያና የሶማሊያ አጋርነት ወደ አዲስ ምዕራፍ እንዲሸጋገር በትኩረት እንደሚሰሩ የሁለቱ አገራት መሪዎች ገለጹ።ጠቅላይ ሚኒስትር ዶክተር አብይ አህመድ ዛሬ ወደ ሶማሊያ ርዕሰ መዲና ሞቃዲሾ በማምራት ከአገሪቱ ፕሬዝዳንት መሐመድ አብዱላዚዝ ሙሐመድ ጋር በሁለትዮሽና በቀጠናዊ ጉዳዮች ላይ ተወያይተዋል።ከውይይቱ በኋላ ሁለቱ መሪዎች በሰጡት መግለጫ ለበርካታ ዓመታት የቆየውን  ግንኙነት ወደ አዲስ ምዕራፍ ለማሸጋገር እንደሚሰሩ አረጋግጠዋል፡፡ጠቅላይ ሚኒስትር ዶክተር አብይ አህመድ እንደተናገሩት ኢትዮጵያና ሶማሊያ በርካታ የጋራ ታሪካዊና ባህላዊ እሴቶች አሏቸው።የአገራቱ ሕዝቦች በደምም ጭምር ዝምድና እንዳላቸው ጠቁመው ይህም ለአጋርነት ግብዓት መሆኑን ነው ያነሱት።በመሆኑም ባለፉት ዓመታት በተለይም ሽብርተኝነትን ለመዋጋትና የቀጠናውን ሰላምና መረጋጋት ለማስፈን አገራቱ ያላሰለሰ ጥረት ሲያደርጉ መቆየታቸውን አስረድተዋል።የአሁኑ ጉዟቸውም በአገራቱ መካከል አዲስ የአጋርነት ምዕራፍ ለመክፈት ነው ብለዋል ጠቅላይ ሚኒስትሩ። በዚህም ላይ በጋራ መሥራት እንደሚጠይቅ በመጠቆም።ለዚህም ደግሞ አዲስ የአመራር ጥበብ መቃኘት እንደሚጠይቅ አስገንዝበው ይህም አገራቱ ለአካባቢው የሰላምና የምጣኔ ኃብታዊ ውህደት አስፈላጊነቱን ጠቁመዋል።በሌላ በኩልም ሶማሊያ ጠንካራ አገር መሆን እንደምትችል ያላቸውን እምነት ገልጸው፤ ለዚህም ኢትዮጵያ ከጎኗ ትቆማለች ነው ያሉት።በአካባቢው አንድ የገበያ ቀጠና ለመፍጠርና ሰላምና መረጋጋት ለማስፈንም ኢትዮጵያና ሶማሊያ በጋራ መሥራት እንደሚጠበቅባቸው ተናግረዋል።ከዚህ ጎን ለጎን በአካባቢው የግል ባለኃብቶችን ተሳትፎ በማጠናከር፣ ኢንቨስትመንትን በማሳደግ፣ ምርትና ምርታማነትን በመጨመር የፈጠራ ሥራ በማበረታታት ድህነትን ለማጥፋት ርብርብ ሊካሄድ ይገባል ብለዋል።የሶማሊያው ፕሬዝዳንት መሐመድ አብዱላዚዝ ሙሐመድ በበኩላቸው ኢትዮጵያና ሶማሊያ የቆየ የጋራ ታሪክ፣ ባህልና ወግ ያላቸው ህዝቦች ናቸው ብለዋል።በተጨማሪም ሁለቱ አጋራት ፖለቲካዊ፣ ኢኮኖሚያዊና ማኅበራዊ ጥብቅ ትስስርና ግንኙነት እንዳላቸውም ነው የገለጹት።በመሆኑም አጋርነቱን በማጠናከር በፖለቲካ፣ በኢኮኖሚ፣ በማኅበራዊና በመሰረተ ልማት ጉዳዮች ከኢትዮጵያ ጋር በጋራ ለመስራት ዝግጁ መሆናቸውን ፕሬዝዳንቱ ገልጸዋል።በተጨማሪም ሽብርተኝነትን ለመዋጋት በጋራ እንደሚሰሩ የገለጹት ፕሬዝዳንቱ በአፍሪካ ቀንድ ሰላምና መረጋጋት ለማምጣት በትኩረት ይሰራል ብለዋል።የሁለቱን አገራት የኢኮኖሚ ዕድገት ለማምጣትና ተጠቃሚነትን ለማረጋገጥ በመሰረተ ልማት፤ በተለይም በመንገድና በኃይል ዘርፎች በጋራ እንደሚሰሩም ነው ያስረዱት።ኢትዮጵያና ሶማሊያ በጋራ በሚያከናውኗቸው የልማት፣ የፖለቲካና ማኅበራዊ እንቅስቃሴዎች ዙሪያ መንግሥታቸው በቁርጠኝነት እንደሚሰራም ፕሬዝዳንቱ አስገንዝበዋል።በሁለቱ አገራት መካከል ያለውን የጋራ እሴቶቻቸውን ለማስቀጠል በጋራ መሥራት እንደሚገባም አጽንዖት ሰጥተዋል። 